(c) proračunska linija 02 02 01 za sve ostale rashode poslovanja: 125 410 483 EUR;

Ukupni planirani proračun za program COSME za razdoblje 2014.–2020. (7 godina) iznosi 2,3 milijarde EUR, uključujući administrativne troškove. Planira se postupno povećanje financijskih obveza do 2020. (završna godina programa). Za svaku se godinu utvrđuje godišnji program rada s pratećim mjerama potpore.

Odlukom o financiranju za mjere potpore osigurava se doprinos u iznosu od 4 711 000 EUR obuhvaćen proračunskom linijom 02 02 01 općeg proračuna EU-a za 2016.

U prosjeku je 84 % aktivnosti programa COSME, s iznimkom pristupa financiranju, delegirano agenciji EASME .

Ukupno je dodijeljeno 94,4 % od raspoloživih 358 milijuna EUR. Stopa izvršenja za plaćanja u prosjeku je iznosila 75 %.





2.1. Pristup financiranju

U Uredbi o COSME-u navodi se da bi se najmanje 60 % ukupnog proračuna (1,4 milijarde EUR) trebalo dodijeliti financijskim instrumentima za razdoblje 2014.–2020.

Tijekom 2016. pristup financiranju činio je 62,5 % financijske omotnice programa COSME.

Za financijske instrumente i prateće mjere, uključujući prijenose i sudjelovanje trećih zemalja, bio je raspoloživ 221 milijun EUR.

Za instrument kreditnog jamstva dodijeljeno je 137 milijuna EUR, a za instrument vlasničkog kapitala za rast dodijeljeno je 70 milijuna EUR.

Iznos od 0,8 milijuna EUR dodijeljen je 2016. za prateće mjere, uključujući promicanje financijskih instrumenata, prikupljanje podataka o pristupu MSP-ova financiranju i studiju o poboljšanju pristupa MSP-ova javnim tržištima kapitala.

Instrument kreditnog jamstva (LGF)

Do kraja 2016. potpisano je 67 sporazuma o jamstvu s financijskim posrednicima iz 21 zemlje (18 država članica i 3 treće zemlje). Više od 143 000 MSP-ova dobilo je financijska sredstva (51 000 u 2015.) u iznosu od gotovo 5 547 milijuna EUR. To pokazuje da instrument kreditnog jamstva, pružanjem financijskih sredstava rizičnijim MSP-ovima koji inače ne bi imali pristup tim sredstvima, uvelike utječe na realno gospodarstvo u EU-u i drugim zemljama koje sudjeluju u programu COSME. Osim toga, kombiniranje sredstava s Europskim fondom za strateška ulaganja (EFSU) omogućilo je da se brže pronađu rješenja za neoptimalne situacije ulaganja u državama članicama nego što bi to bilo moguće samo u okviru instrumenta kreditnog jamstva, čime se znatno ubrzalo prijeko potrebno financiranje gospodarstva.

Instrument vlasničkog kapitala za rast

EIF je 2016. u okviru instrumenta vlasničkog kapitala za rast potpisao četiri obveze. Ta su sredstva većinom bila usmjerena na ulaganja u Njemačkoj, Ujedinjenoj Kraljevini i Švedskoj, ali su bila dostupna i za ulaganja u drugim zemljama i za prekogranična ulaganja. Očekivani obujam ulaganja u prihvatljive krajnje primatelje iznosi gotovo 470 milijuna EUR. Sva četiri projekta potpisana 2016. odnose se na fondove za fazu rasta i širenja. Krajem 2016. potpisano je 9 projekata – 6 za fondove za fazu rasta i širenja, a 3 za fondove ulaganja u više faza u kombinaciji s instrumentom vlasničkog kapitala InnovFin za uspostavu u ranoj fazi u okviru programa Obzor 2020.

Aktivnosti za podizanje svijesti

Komisija je tijekom 2016. nastavila ažurirati i promicati jedinstveni portal za financijske instrumente EU-a. Taj je portal jedinstvena informacijska točka za MSP-ove koji traže financijska sredstva EU-a u Europi. Na njemu se nalaze i redovito ažuriraju podaci za kontakt otprilike 1 500 posrednika, čime se obuhvaćaju financijski instrumenti EU-a iz različitih programa (COSME, Kreativna Europa, Program Europske unije za zapošljavanje i socijalne inovacije (EaSI), europski strukturni i investicijski fondovi, EFSU, InnovFin, Life, WB EDIF, vlastita sredstva Europske investicijske banke (EIB)/EIF-a). Obuhvaćeni financijski instrumenti omogućuju pristup više od 120 milijardi EUR tijekom razdoblja od sedam godina.

Komisija je u suradnji s nacionalnim dionicima i partnerskim organizacijama 2016. organizirala i tri događanja: sastanak ocjenjivačkog suda nagrade za europska mala poduzeća i poduzeća srednje tržišne kapitalizacije, radionicu o troškovima ispunjavanja poreznih obveza za MSP-ove i novinarski seminar s 28 novinara (jedan za svaku državu članicu) kako bi ih se informiralo o financijskim instrumentima EU-a.

Komisija zajedno s Europskom središnjom bankom provodi redovita istraživanja o pristupu financiranju za poduzeća. Tim se istraživanjima pružaju informacije o financijskoj situaciji, potrebama za financiranjem, pristupu financiranju i očekivanjima MSP-ova. Rezultati iz 2016. pokazali su da je tijekom te godine za 9 % MSP-ova u EU-u najvažnije pitanje bilo pristup financiranju (smanjenje u odnosu na 15 % u 2013.), a za 50 % MSP-ova bankovni zajmovi ostali su najvažniji oblik vanjskog financiranja.

2.2. Pristup tržištima